CELEX: 62020TN0166
Language: el
Date: 2020-04-03 00:00:00
Title: Υπόθεση T-166/20: Προσφυγή της 3ης Απριλίου 2020 — JD κατά ΕΤΕπ

15.6.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 201/34
            
         
      Προσφυγή της 3ης Απριλίου 2020 — JD κατά ΕΤΕπ
      (Υπόθεση T-166/20)
      (2020/C 201/46)
      Γλώσσα διαδικασίας: η αγγλική
      
         Διάδικοι
      
      
         Προσφεύγων: JD (εκπρόσωπος: H. Hansen, δικηγόρος)
      
         Καθής: ΕΤΕπ
      
         Αιτήματα
      
      Ο προσφεύγων ζητεί από το Γενικό Δικαστήριο:
      
                  —
               
               
                  να ακυρώσει την απόφαση i) με την οποία ζητείται από τον προσφεύγοντα να υπογράψει προσάρτημα στη σύμβαση εργασίας του για την παραίτησή του από ορισμένα δικαιώματα κοινωνικής ασφάλισης και ii) βάσει της οποίας δεν του επιτρέπεται να αναλάβει καθήκοντα αν δεν υπογράψει προηγουμένως το εν λόγω προσάρτημα·
               
            
                  —
               
               
                  κατά συνέπεια, να υποχρεώσει την καθής να ανακαλέσει το έγγραφό της με το οποίο πρότεινε το εν λόγω προσάρτημα και τη σχετική απαίτησή της από τον προσφεύγοντα να υπογράψει το επίμαχο προσάρτημα ως προϋπόθεση για την ανάληψη καθηκόντων·
               
            
                  —
               
               
                  να υποχρεώσει την καθής να επιτρέψει στον προσφεύγοντα να αναλάβει καθήκοντα στην ΕΤΕπ με αποδοχές και παροχές οφειλόμενες αναδρομικώς από την ημερομηνία ανάληψης των καθηκόντων όπως αυτή ορίζεται στη σύμβαση·
               
            
                  —
               
               
                  να καταδικάσει την καθής στο σύνολο των δικαστικών εξόδων και
               
            
                  —
               
               
                  να επιφυλαχθεί επί παντός άλλου νομίμου δικαιώματος του προσφεύγοντος.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής του, ο προσφεύγων προβάλλει τέσσερις λόγους ακυρώσεως.
      
                  1.
               
               
                  Με τον πρώτο λόγο ακυρώσεως προβάλλεται μη τήρηση των απαιτήσεων προστασίας δεδομένων.
                  
                              —
                           
                           
                              Ο προσφεύγων υποστηρίζει ότι η καθής παρέβη το άρθρο 15, παράγραφος 1, στοιχείο γ', του κανονισμού (ΕΕ) 2018/1725 (1). Η καθής χρησιμοποίησε τις απαντήσεις που δόθηκαν σε ιατρικό ερωτηματολόγιο με σκοπό να αποκλείσει την κάλυψη σε περίπτωση επέλευσης θανάτου ή αναπηρίας, παρά το γεγονός ότι το σημείωμα περί προστασίας δεδομένων του ερωτηματολογίου δεν ανέφερε ότι αυτό θα μπορούσε να χρησιμοποιηθεί για τέτοιο σκοπό.
                           
                        
            
                  2.
               
               
                  Με τον δεύτερο λόγο ακυρώσεως προβάλλεται ότι δεν υφίσταται νομική βάση για τον περιορισμό της κάλυψης που επιδιώκει η ΕΤΕπ.
                  
                              —
                           
                           
                              Ο προσφεύγων υποστηρίζει ότι η καθής παρέβη το άρθρο 33δ του κανονισμού προσωπικού ΙΙ της ΕΤΕπ και το άρθρο 9.1.2 των κανόνων που εφαρμόζονται επί του προσωπικού της ΕΤΕπ. Η νομική βάση στην οποία στηρίχθηκε η ΕΤΕπ (άρθρο 6-1 του κανονισμού περί του καθεστώτος συνταξιοδότησης των εργαζομένων της ΕΤΕπ) δεν μπορεί ευλόγως να ερμηνευθεί κατά τον τρόπο που προτείνει η καθής. Η ερμηνεία στην οποία προέβη η ΕΤΕπ δεν λαμβάνει υπόψη τον ορισμό και τον ρητά εκπεφρασμένο σκοπό της ιατρικής εξέτασης η οποία προηγείται της πρόσληψης, όπως ορίζεται στο άρθρο 2.1.1.A του Παραρτήματος X των κανόνων που εφαρμόζονται επί του προσωπικού της ΕΤΕπ.
                           
                        
            
                  3.
               
               
                  Με τον τρίτο λόγο ακυρώσεως προβάλλεται ότι η απαίτηση υπογραφής προσαρτήματος στερείται νομικής βάσεως.
                  
                              —
                           
                           
                              Ο προσφεύγων υποστηρίζει ότι η καθής παρέβη το άρθρο 13 του κανονισμού προσωπικού II της ΕΤΕπ. Στο σύνολο των κανονισμών που διέπουν τη λειτουργία της EΤΕπ δεν υφίσταται κανένας κανόνας που να απαιτεί από πρόσωπο το οποίο έχει συνάψει σύμβαση εργασίας με την ΕΤΕπ και έχει κριθεί ικανό για εργασία από τον υπηρεσιακό ιατρό να υπογράψει προσάρτημα στη σύμβαση εργασίας του για την παραίτησή του από ορισμένα δικαιώματα κοινωνικής ασφάλισης (και συγκεκριμένα την κάλυψη σε περίπτωση θανάτου και αναπηρίας).
                           
                        
            
                  4.
               
               
                  Με τον τέταρτο λόγο ακυρώσεως προβάλλεται δυσμενής διάκριση σε βάρος του προσφεύγοντος και, ειδικότερα, παράβαση των άρθρων 21, παράγραφος 1, και 34, παράγραφος 1, του Χάρτη των Θεμελιωδών Δικαιωμάτων της Ευρωπαϊκής Ένωσης.
                  
                              —
                           
                           
                              Ο προσφεύγων υποστηρίζει ότι, με την προσβαλλόμενη απόφαση, η καθής επιδιώκει να του στερήσει βασικά δικαιώματα κοινωνικής ασφάλισης (και συγκεκριμένα την κάλυψη σε περίπτωση επέλευσης θανάτου ή αναπηρίας) λόγω γενετικών, όπως υποστηρίζει, χαρακτηριστικών και εικαζόμενης αναπηρίας. Η καθής, απαιτώντας από τον προσφεύγοντα να παραιτηθεί από τα εν λόγω δικαιώματα κοινωνικής ασφάλισης υπό την απειλή καταγγελίας της σύμβασης εργασίας του, προσέβαλε θεμελιώδη δικαιώματα του προσφεύγοντος. Η συμπεριφορά της καθής συνιστά δυσμενή μεταχείριση του προσφεύγοντος, καθόσον αποσκοπεί στον περιορισμό των θεμελιωδών δικαιωμάτων του κοινωνικής ασφάλισης βάσει ενός αυθαίρετα προβαλλόμενου λόγου (ύπαρξη «πολύ/εξαιρετικά χαμηλού» κινδύνου αναπηρίας στο μέλλον) και για χρονικό διάστημα το οποίο προσδιορίσθηκε επίσης αυθαίρετα (5 έτη).
                           
                        
            
         (1)  Κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (ΕΕ 2018, L 295, σ. 39).